钦定古今图书集成/方舆汇编/职方典/第1225卷 > 《岳阳书事》杨时
## 钦定古今图书集成/方舆汇编/职方典/第1225卷 > 《岳阳书事》杨时

洞庭水落洲渚出，叠翠疏峰远烟没。重楼百尺压高
城，画栋沉沉倚天阙。湖光上下天水融，中以日月分
西东。气凌云梦吞八九，欲与溟渤争雌雄。澄澜无风
雨新霁，一目万顷磨青铜。琉璃夜影贮星汉，骑鲸已
在银河中。湘妃帝子昔何许，但有林壑浮青空。苍梧
云深不可见，遗恨千古嗟何穷。须臾晦冥忽异色，风
怒涛翻际天黑。乘陵濑壑走魑魅，渟滀百怪谁能测。
忽看舟子玩行险，更欲飞帆借风力。安得晴云万里
开，依旧寒光浸虚碧。